บูพารุกประกันสุขภาพชาวบ้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

เบี้ย4พันบาทรักษาสูงสุด6หมื่น ปรับแผนหลังลูกค้าต่างชาติหด
โพสต์ทูเดย์ — บูพา ประกันสุขภาพ หันรุกตลาดลูกค้ารายย่อย ขายผ่านเทสโก้ โลตัสร้านค้าปลีก
นายเกรียงศักดิ์ โพธิเกษม ผู้อำนวยการขายและการตลาด บริษัท บูพา ประกันสุขภาพ (ประเทศไทย) เปิดเผยว่า บริษัทเริ่มเปิดตลาดฐานลูกค้ารายย่อยทั่วไปเพื่อเพิ่มฐานลูกค้าให้มีความหลากหลายขึ้น โดยแบบประกันเข้าใจง่าย ราคาเบี้ยไม่สูงมาก ขั้นต่ำสุดอยู่ที่ 4,000 บาทต่อปี เป็นแบบเหมาจ่ายค่ารักษาพยาบาล 6 หมื่นบาทต่อปี ทำให้ลูกค้าที่ไม่ค่อยเข้าใจแบบประกันสุขภาพเข้าใจง่ายขึ้น
“เราทำการขายผ่านสาขาเทสโก้ โลตัส และสาขาของบริษัทที่ครอบคลุมในทุกภาค เพราะเข้าถึงกลุ่มลูกค้าเป้าหมายมากที่สุด และต่อไปมีแผนที่จะทำการขายผ่านร้านค้าปลีกอื่นๆ ด้วย” นายเกรียงศักดิ์ กล่าว
สำหรับเหตุผลที่บริษัทหันมาทำตลาดรายย่อยมากๆ เพราะฐานลูกค้าตลาดบนซึ่งเป็นกลุ่มนักลงทุนต่างชาติชะลอการเข้ามาในประเทศไทย เพราะยังไม่แน่ใจเรื่องสถานการณ์ทางการเงิน ทำให้ฐานลูกค้ากลุ่มนี้ซึ่งจะซื้อความคุ้มครองค่ารักษาพยาบาล 5 ล้านบาทขึ้นไปลดลงอย่างมาก
นอกจากนี้ ฐานลูกค้ารายย่อยเริ่มมีการเห็นความสำคัญของการประกันสุขภาพ หลังจากที่มีการระบาดของไข้หวัดใหญ่สายพันธุ์ใหม่ เอช1เอ็น1 และโรคซาร์ส ทำให้มีความต้องการซื้อประกันสุขภาพมากขึ้น ซึ่งการขายของบริษัทจะขายตามความต้องการของลูกค้า ลูกค้าจะเป็นผู้ตัดสินใจและเดินมาซื้อเองที่จุดขาย เพราะไม่ได้ขายผ่านตัวแทน จึงได้ออกแบบประกันสุขภาพที่เข้าใจง่ายมาจับตลาดกลุ่มดังกล่าว
“ปี 2553 กลุ่มลูกค้าที่จะซื้อประกันสุขภาพเพิ่มจะเป็นลูกค้ารายย่อยและกลุ่มลูกค้าองค์กรที่จัดทำประกันสุขภาพให้กับพนักงาน เพราะเศรษฐกิจดีขึ้นทำให้กำลังซื้อเพิ่มขึ้น” นายเกรียงศักดิ์ กล่าว
นายแอนดรู วอง กรรมการผู้จัดการใหญ่ บริษัท บูพา ประกันสุขภาพ (ประเทศไทย) กล่าวว่า ปี 2553 บริษัทตั้งเป้าหมายเบี้ยรับรวมเติบโต 10% จากปี 2552 ที่มีเบี้ยประกันภัยรับรวมประมาณ 1,000 ล้านบาท เพิ่มขึ้นกว่า 10% 
สำหรับค่าสินไหมทดแทนในปีที่ผ่านมาอยู่ที่ระดับ 74% ของเบี้ยรับรวม โดยค่ายาเป็นต้นทุนค่าใช้จ่ายอันดับต้นๆ แต่ไม่มีการแยกรายละเอียด จึงไม่ทราบตัวเลขที่ชัดเจน
นายแอนดรู กล่าวว่า เพื่อสร้างความรู้ในการใช้ยาที่ถูกต้อง บริษัทได้ใช้งบประมาณ 4 ล้านบาท ในการเปิดอบรมนักเรียนโรงเรียนมัธยมศึกษาในสังกัดสำนักงานคณะกรรมการการศึกษาขั้นพื้นฐาน (สพฐ.) ในช่วง 3 ปี นับจากปี 2553 เพื่อให้เยาวชนและครูสามารถใช้ยาได้อย่างเหมาะสม รวมทั้งการ บริหารจัดการและเก็บรักษายาอย่างถูกต้อง เพื่อพัฒนาสังคมไทยในด้านสุขภาพที่ยั่งยืน